|  |  |
| --- | --- |
|   |  |
|   | **REPUBLIKA HRVATSKA****BJELOVARSKO-BILOGORSKA ŽUPANIJA****GRAD ČAZMA****GRADSKO VIJEĆE** |

Na temelju članka 18. stavka 1. Zakona o proračunu (NN 144/21) i članka 34. Statuta grada Čazme (Službeni vjesnik Grada Čazme broj 13/21 ) Gradsko vijeće Grada Čazme na 17. sjednici održanoj 08. prosinca 2023. godine, donijelo je

**ODLUKU**

**o izvršavanju Proračuna Grada Čazme za 2024. godinu**

 **I OPĆE ODREDBE**

**Članak 1.**

Ovom se odlukom određuje način izvršavanja Proračuna Grada Čazme za 2023. godinu (u daljnjem tekstu: Proračun), upravljanje prihodima – primicima, rashodima – izdacima Proračuna, te njihovo ostvarivanje odnosno izvršavanje, upravljanje financijskom i nefinancijskom imovinom i Grada Čazme, korištenje namjenskih prihoda i primitaka, korištenje vlastitih prihoda, prava i obveze korisnika proračunskih sredstava, pojedine ovlasti gradonačelnika Grada Čazme (u daljnjem tekstu: gradonačelnik) u izvršavanju proračuna te druga pitanja u izvršavanju proračuna..

**Članak 2.**

U Izvršavanju Proračuna primjenjuju se odredbe Zakona o proračunu (NN 144/21) i Zakona o financiranju jedinica lokalne i područne (regionalne) samouprave (NN 127/17, 138/20, 151/22 i 114/23).

**Članak 3.**

Korisnici Proračuna o odobrenim sredstvima bit će obaviješteni putem «Službenog vjesnika» Grada Čazme.

**Članak 4.**

Proračun se sastoji od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna.

Opći dio Proračuna sastoji se od sažetka Računa prihoda i rashoda i Računa financiranja.

Posebni dio Proračuna sastoji se od plana rashoda i izdataka Proračuna i proračunskih korisnika iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

U Računu prihoda i rashoda iskazani su prihodi i rashodi prema izvorima financiranja i ekonomskoj klasifikaciji te rashodi prema funkcijskoj klasifikaciji.

Prihodi poslovanja su: prihodi od poreza, pomoći, prihodi od imovine, prihodi od pristojbi i naknada, prihodi po posebnim propisima, prihodi od prodaje proizvoda i robe, pruženih usluga, prihodi od donacija, prihodi od Hrvatskog zavoda za zdravstveno osiguranje na temelju ugovornih obveza sa zdravstvenim ustanovama, kazne, upravne mjere i ostali prihodi.

Prihodi od prodaje ili zamjene nefinancijske imovine su: prihodi od prodaje ili zamjene neproizvodne imovine i prihodi od prodaje ili zamjene proizvedene dugotrajne imovine.

Rashodi poslovanja su: rashodi za zaposlene, materijalni rashodi, financijski rashodi, subvencije, pomoći, naknade građanima i kućanstvima na temelju osiguranja i druge naknade te ostali rashodi u skladu sa zakonom, odlukama i drugim propisima.

Rashodi za nabavu nefinancijske imovine su: rashodi za nabavu neproizvodne dugotrajne imovine, rashodi za nabavu proizvedene dugotrajne imovine, rashodi za održavanje nefinancijske imovine i rashodi za dodatna ulaganja u nefinancijsku imovinu.

U Računu financiranja iskazani su primici od financijske imovine i zaduživanja te izdaci za financijsku imovinu i otplate instrumenata zaduživanja prema izvorima financiranja i ekonomskoj klasifikaciji.

Obrazloženje proračuna sastoji se od obrazloženja općeg dijela proračuna koje sadrži obrazloženje prihoda i rashoda, primitaka i izdataka Proračuna i prenesenog manjka te obrazloženja posebnog dijela proračuna koje sadrži obrazloženje programa kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja.

Proračun je konsolidirani proračun i sadrži sve prihode i primitke te rashode i izdatke Grada i proračunskih korisnika Grada.

**II IZVRŠENJE PRORAČUNA**

**Članak 5.**

Sredstva Proračuna osiguravaju se za rad i programe gradskih ureda, službi i proračunskih korisnika prema podacima iz Registra korisnika proračuna te drugih korisnika koji su u njegovu Posebnom dijelu određeni za nositelje sredstava.

Proračunskim sredstvima korisnici se smiju koristiti samo za namjene koje su određene Proračunom i to do visine utvrđene u njegovu Posebnom dijelu, prema načelima štednje i racionalnog korištenja odobrenih sredstava.

Gradonačelnik je odgovoran za planiranje i izvršavanje Proračuna, a čelnici gradskih upravnih tijela te čelnici proračunskih korisnika Grada odgovorni su za planiranje i izvršavanje svog dijela Proračuna odnosno financijskog plana.

Odgovornost za izvršavanje Proračuna u smislu stavka 3. ovoga članka podrazumijeva odgovornost za naplatu prihoda i primitaka iz svoje nadležnosti te uplatu i evidentiranje, preuzimanje obveza, verifikaciju obveza, izdavanje naloga za plaćanje na teret sredstava Proračuna i utvrđivanje prava naplate te za izdavanje naloga za naplatu u korist sredstava Proračuna kao i za zakonito, svrhovito, učinkovito, ekonomično i djelotvorno raspolaganje sredstvima Proračuna.

Čelnici iz stavka 3. ovog članka imaju pravo obustaviti izvršavanje akta o korištenju proračunskih sredstva koji nije u skladu sa Zakonom o proračunu, Proračunom i ovom odlukom.

Ako se u tijeku izvršavanja Proračuna utvrdi da proračunska sredstva nisu pravilno korištena, korisniku će se umanjiti sredstva u visini nenamjenskog korištenja sredstava ili će se privremeno obustaviti isplata sredstava na stavkama s kojih sredstva nisu bila trošena namjenski.

Odluku o umanjivanju i obustavi doznake sredstava donijet će gradonačelnik.

**Članak 6.**

Korisnici Proračuna smiju preuzimati obveze najviše do visine sredstava osiguranih u Posebnom dijelu Proračuna, ako je njihovo izvršavanje usklađeno s mjesečnom proračunskom dodjelom.

Korisnicima Proračuna doznačuje se mjesečni iznos po zahtjevu, temeljem stvarno izvršenih obveza. Upravni odjel za proračun i komunalno gospodarstvo Grada Čazme (u nastavku: upravni odjel za proračun) usklađuje zahtjeve iz mjesečnih financijskih planova s planom likvidnosti Proračuna.

Upravni odjel za proračun izvršava mjesečne dodjele sredstava po korisnicima i rashodima – izdacima u skladu s raspoloživim sredstvima.

Razlika između odobrenih i iskorištenih dodjela rasporedit će se u slijedećem obračunskom razdoblju, ovisno o raspoloživim sredstvima do kraja godine.

Viškovi sredstava korisnika Proračuna po godišnjem obračunu moraju se vratiti u Proračun, osim ako Gradonačelnik Grada Čazme ne zaključi drugačije.

**Članak 7.**

Ako se prihodi – primici Proračuna ne naplaćuju u planiranim svotama i planiranoj dinamici tijekom godine, prednost u podmirivanju rashoda Proračuna imaju rashodi – izdaci za redovnu djelatnost Grada Čazme.

**Članak 8.**

Ako tijekom godine dođe do neusklađenosti planiranih prihoda – primitaka i rashoda – izdataka Proračuna predložit će se Gradskom vijeću Grada Čazme (u nastavku: Gradsko vijeće) donošenje izmjena i dopuna Proračuna.

Gradonačelnik može odobriti preraspodjelu sredstava unutar pojedinog razdjela s tim da umanjenje pojedina stavke ne može biti veće od 5%.

O izvršenoj preraspodjeli iz prethodnog stavka Gradonačelnik je obvezan izvijestiti Gradsko vijeće na prvoj sjednici.

Neplanirane, a uplaćene donacije mogu se koristiti prema naknadno utvrđenim aktivnostima i projektima uz prethodnu suglasnost Gradonačelnika.

**Članak 9.**

Ako aktivnosti i projekti za koje su sredstva osigurana u Proračunu tekuće godine nisu izvršeni do visine utvrđene u Proračunu, mogu se u toj visini izvršavati u slijedećoj godini, s tim da se u prvim izmjenama i dopunama Proračuna izvrše dopune aktivnosti i projekata.

**Članak 10.**

Za izvršavanje Proračuna u cijelosti je odgovoran Gradonačelnik.

Naredbodavac za izvršenje Proračuna u cijelosti je Gradonačelnik.

Pročelnici upravnih odjela i stručne službe odgovorni su kao predlagatelji izvršenja za zakonitu uporabu raspoređenih sredstava po razdjelima.

U okviru svog djelokruga nositelji razdjela, pročelnici upravnih odjela i stručne službe, te korisnici proračunskih sredstava koji su kao takovi navedeni u Posebnom dijelu Proračuna odgovorni su za razrez prihoda i izvršavanje rashoda – izdataka u njihovim razdjelima.

Pozicije u Proračunu koje nisu razrađene izvršavat će se temeljem Odluke Gradonačelnika. Ukoliko iznos pozicije prelazi 0,5% prihoda Proračuna prethodne godine bez primitaka izvršavat će se temeljem Odluke Gradskog vijeća.

**Članak 11.**

Slobodnim novčanim sredstvima na računu Proračuna upravlja Gradonačelnik do visine 0,5% prihoda Proračuna prethodne godine bez primitaka.

**Članak 12.**

Odluku o zaduživanju Grada za kapitalne projekte obnove i razvitka koji se financiraju iz Proračuna Grada Čazme donosi Gradsko vijeće prema uvjetima i do visine utvrđene Zakonom o proračunu i Zakonom o lokalnoj i područnoj (regionalnoj) samoupravi.

Trgovačka društva u vlasništvu Grada Čazme i ustanove koje je osnovao Grad Čazma ne mogu se zaduživati (osim kratkoročno radi otklanjanja nelikvidnosti) bez suglasnosti Gradonačelnika.

**Članak 13.**

Grad Čazma može se kratkoročno zadužiti najduže do 12 mjeseci za premošćivanje jaza nastalog zbog različite dinamike priljeva sredstava i dospijeća obveza, bez mogućnosti daljnjeg reprogramiranja ili zatvaranja postojećih obveza po kratkoročnim kreditima ili zajmovima uzimanjem kratkoročnih kredita ili zajmova.

**Članak 14.**

Grad Čazma može davati jamstva trgovačkim društvima u vlasništvu Grada Čazme i ustanovama koje je osnovao do visine Zakonom utvrđenih iznosa.

Odluku o davanju jamstva donosi Gradonačelnik. Grad Čazma dužan je obavijestiti Ministarstvo financija o danim jamstvima, odnosno tražiti suglasnost za davanje jamstva prema Zakonskim odredbama.

**Članak 15.**

Prihodi što ih tijela Gradske uprave ostvare obavljanjem vlastite djelatnosti prihodi su Proračuna i uplaćuju se na njegov račun.

Vlastite prihode koje ostvare korisnici Proračuna uplaćuju se na njihove račune uz obvezu da o ostvarenim vlastitim prihodima tromjesečno izvještavaju Upravni odjel za proračun, komunalno gospodarstvo, gospodarstvo, zaštitu okoliša i ekologiju.

**Članak 16.**

Pogrešno ili više uplaćeni prihodi u proračun vraćaju se uplatiteljima na temelju naloga pročelnika Upravnog odjela za proračun na teret tih prihoda, temeljem zahtjeva uplatitelja i priloženog dokaza o pogrešno ili više uplaćenom prihodu.

**Članak 17.**

Uz suglasnost Gradonačelnika pročelnik Upravnog odjela za proračun može na zahtjev obveznika javnih davanja odgoditi plaćanje ili odobriti obročnu otplatu dospjelih nenaplaćenih javnih davanja.

Rok plaćanja može se odgoditi za mjesec dana, a plaćanje u jednakim mjesečnim ratama može se odobriti na rok od najduže 10 mjeseci.

Dužnik je obavezan redovito podmirivati tekuće obveze. Ako se dužnik ne pridržava utvrđenih obveza pokrenut će se ovršni postupak.

**Članak 18.**

Za neplanirane ili nedovoljno planirane izdatke koristit će se sredstva proračunske zalihe do visine određene Zakonom o Proračunu do 0,5% prihoda Proračuna bez primitaka.

O korištenju proračunske zalihe odlučuje Gradonačelnik.

Gradonačelnik je obvezan izvijestiti Gradsko vijeće o korištenju proračunske zalihe.

**Članak 19.**

Gradonačelnik donosi Odluku o plaćama službenika i namještenika Gradske uprave Grada Čazme

Odluku o naknadama vijećnicima Gradskog vijeća i članovima radnih tijela donosi Gradsko vijeće.

**Članak 20.**

Proračunski korisnici mogu sklapati ugovore o nabavi robe, obavljanju usluga i ustupanju radova u visini dodijeljenih sredstava, a u skladu s godišnjim planom nabave i Zakonom o javnoj nabavi.

**Članak 21.**

Upravni odjel za proračun podnosi Gradonačelniku izvještaj o izvršavanju Proračuna za prvo polugodište tekuće proračunske godine do 5. rujna.

Gradonačelnik podnosi Gradskom vijeću polugodišnji izvještaj o izvršenju Proračuna do 15. rujna tekuće godine na donošenje.

**Članak 22.**

Korisnici Proračuna obavezni su izraditi financijska izvješća u tijeku godine prema Zakonu i dostaviti ih Upravnom odjelu za proračun.

Upravni odjeli Grada u obvezi su pregledati godišnje obračune korisnika za koje su nadležni.

Upravni odjel za proračun izrađuje godišnji obračun Proračuna Grada i podnosi ga Gradonačelniku na razmatranje do 1. svibnja tekuće godine za prethodnu godinu, a Gradonačelnik podnosi isto na donošenje do 1. lipnja tekuće godine za prethodnu godinu Gradskom vijeću.

**Članak 23.**

Upravni odjel za proračun, odnosno unutarnji revizor ima pravo nadzora nad materijalnim, računovodstvenim i financijskim poslovanjem korisnika sredstava Proračuna, te nad zakonitošću i svrsishodnoj uporabi proračunskih sredstava.

Proračunski korisnici su obavezni dati sve potrebne podatke, isprave i izvješća koja se od njih traže.

Ako se prilikom vršenja proračunskog nadzora utvrdi da su sredstva bila upotrebljavana protivno zakonu ili Proračunu o istome će se izvijestiti Gradsko vijeće i poduzeti mjere da se nadoknade utrošena sredstva ili će se privremeno obustaviti isplata sredstava sa pozicija s kojih su sredstva bila nenamjenski utrošena.

**II ZAVRŠNE ODREDBE**

**Članak 24.**

Ova Odluka stupa na snagu 01.01.2024. godine, a objaviti će se u Službenom vjesniku Grada Čazme.

KLASA: 400-06/23-01/1

URBROJ: 2103-2-01/01-23-2

Čazma, 08. prosinca 2023. godine

 PREDSJEDNIK GRADSKOG VIJEĆA

 Branko Novković, mag.med.techn., v.r.